|  |  |  |
| --- | --- | --- |
| **בנק ישראל**  דוברות והסברה כלכלית | 60Y+bank_Color_RGB_300DPI (2) | ‏ירושלים, ט"ו באלול התשע"ד  ‏‏10 בספטמבר 2014 |

**שטר 50 השקלים החדש**

**שאלות ותשובות**

1. **שאלה:** **מדוע נדרש להחליף את השטרות?**

תשובה: החלפת שטרות אחת למספר שנים, היא נוהג מקובל במדינות מפותחות, בעיקר עקב התיישנותם של סימני הביטחון שבשטרות וחשש מפני מעשי זיוף. סדרת השטרות הנוכחית של ישראל הוכנסה למחזור לפני כ-15 שנה ולאור זאת מנפיק בנק ישראל שטרות חדשים, המציגים סטנדרטים מתקדמים של ביטחון, חדשנות ונגישות.

1. **שאלה:** **האם אוכל להמשיך ולהשתמש בשטרות הכסף שברשותי (שטרות מסדרה ב' של השקל החדש) לאחר שיונפקו השטרות החדשים?**

תשובה: גם לאחר הנפקת השטרות מהסדרה החדשה, ניתן יהיה להמשיך ולהשתמש בשטרות הכסף מהסדרה הנוכחית למשך תקופת מעבר ממושכת של מספר שנים, במהלכה ניתן יהיה להחליף את השטרות שבידי הציבור.

1. **שאלה: כיצד אוכל להחליף את השטרות שבידי לשטרות מהסדרה החדשה?**

תשובה: תהליך החלפת השטרות יארך מספר שנים ולכן אין כל סיבה להילחץ. כלל, ניתן להחליף את השטרות, בסניפי הבנקים המסחריים, בבנק הדואר ובקופת הציבור שבבנק ישראל בירושלים.

1. **שאלה: האם יהיו שינויים בסולם העריכים של השטרות, בשווים ובערכם?**

תשובה: בהחלט לא. בסדרת השטרות החדשה יונפקו שטרות באותם ארבעה עריכים של הסדרה הנוכחית: 20₪, 50₪, 100₪ ו- 200₪. בעת החלפת שטרות מהסדרה הנוכחית כאמור, יימסרו תמורתם שטרות חדשים בערך ובשווי זהה.

1. **שאלה: היכן ניתן ללמוד על השטרות החדשים ועל סימני הביטחון לציבור ששולבו בהם?**

תשובה:

* במגוון הפרסומים באמצעי התקשורת.
* באתר האינטרנט של בנק ישראל, תחת לשונית: "סימני הביטחון על השטרות".
* באפליקציה אותה ניתן להוריד למכשירי הסמארטפון והטאבלט הנפוצים.
* באמצעות פניה למחלקת המטבע בבנק ישראל.
* במוקד הטלפוני שמספרו 1-800-300-018.

1. **שאלה: האם השטרות החדשים נגישים יותר לבעלי לקויות ראייה?**

תשובה: כן. בשל חשיבות הנושא פעל בנק ישראל להגברת נגישות השטרות, ובכלל זאת:

* השטרות החדשים נבדלים זה מזה באורכם, בהפרש של 7 מ"מ בין עריך לעריך.
* השטרות נושאים סימני זיהוי ייחודיים לכל עריך, המודפסים בשולי השטר בדיו בולטת במיוחד, וניתנים למישוש.
* הערך הנקוב מופיע על גבי השטרות מספר פעמים ובניגודיות שונה (כהה על רקע בהיר ובהיר על רקע כהה).
* גובה האות של הערך הנקוב המודפס על השטר גדול במיוחד (כ-20 מ"מ), הן בהשוואה לסדרה הקודמת והן בהשוואה לשטרות במדינות אחרות.
* לכל שטר צבע שליט ודומיננטי אחד.
* צבעי השטרות נחלקים לצבעים "חמים" ו"קרים".
* נוסף על הסימנים לעיל, השטרות בצבע אדום וירוק נושאים ספרות שונות בצורתם (20₪ ו-50₪) והשטרות הנושאים ספרות זהות (20₪ ו-200₪) נבדלים ככל הניתן בצבעם (אדום וכחול) ובאורכם (129 מ"מ בהשוואה ל-150 מ"מ).

1. **שאלה: מאיזה חומר יהיו עשויים השטרות?**

תשובה: כל השטרות בסדרה החדשה יהיו עשויים ממצע כותנה משודרג אשר צפוי להאריך את אורך חייהם ועמידותם בתנאי המחזור.

1. **שאלה :** **מדוע גם צבעו של שטר ה- 50₪ החדש ירוק?**

תשובה:

* בחירת צבעי השטרות החדשים נעשתה מתוך מכלול שיקולים מקצועיים, בחינת הגישות המקובלות בעולם ולאחר התייעצות עם מומחים בתחום מן הארץ והעולם.
* בבחירת צבעי השטרות נדרש להשתמש בצבעי הבסיס: כחול, ירוק ואדום (RGB) המובחנים ביותר, זה מזה, בתנאי תאורה שונים ולאורך זמן במחזור. בנוסף, בבחירת צבעי השטרות נשקלו גם שיקולים נוספים הנוגעים להתמודדות ומניעת זיופים.
* במדינות כדוגמת ישראל, בהן תוקף השטרות המוחלפים מוגבל בזמן (כדוגמת סדרה ב' של השקל החדש המוחלפת כעת), עדיפה החלפת צבעי השטרות הישנים במטרה למנוע בלבול, הונאה ואבדן ערך לאחר תום התוקף של שטרות אלו. משכך, שטר ה- 20₪ החדש נבדל בצבעו משטר ה- 20₪ הישן, שטר ה-50₪ החדש נבדל מצבעו של שטר ה- 50₪ הישן וכך הלאה.

1. **שאלה: כיצד אפשר להבחין בין השטר החדש בעריך 50₪ ובין השטר הישן בעריך 20**₪**?**

תשובה: השטר החדש שונה מהשטר הישן באופן מהותי, הן מבחינת עיצוב השטר, הן מבחינת סימני הביטחון המשולבים בו והן מבחינת המגע של נייר השטר, בפרט:

* צבעו הירוק של שטר 50₪ החדש שונה מצבעו הירוק של שטר ה-20₪ הקיים.
* שטרות הסדרה החדשה, לרבות דיוקן הדמות שעל השטר, מעוצבים ומודפסים בצורה אופקית (landscape) להבדיל משטרות הסדרה הנוכחית המעוצבים ומודפסים בצורה אנכית (portrait).
* סימני הביטחון בשטרות החדשים עודכנו והוחלפו בסימנים מתקדמים ובולטים לעין, בהשוואה לשטרות הסדרה הנוכחית. סימני ביטחון אלו מעניקים יכולת הבחנה קלה בין השטרות החדשים והישנים.

1. **שאלה:** **אילו אישים מופיעים על גבי השטרות החדשים?**

תשובה:

* סדרת השטרות החדשה נושאת את דמויותיהם של אישים בולטים בתחומי השירה והספרות, אשר סיפור חייהם, יצירתם ופועלם שזור בסיפור תקומתה הלאומית של מדינת ישראל. זאת, על מנת להנחיל בקרב הדורות הבאים את יצירתם, פועלם ותרומתם של אישים אלו לתרבות בישראל.
* בשטר 20₪ מופיעה דמותה של רחל המשוררת, בשטר 50₪ מופיעה דמותו של שאול טשרניחובסקי, בשטר 100₪ מופיעה דמותה של לאה גולדברג ובשטר 200₪ מופיעה דמותו של נתן אלתרמן.
* סדר הופעת הדמויות על השטרות נקבע באופן כרונולוגי על פי תאריך הפטירה, מהמוקדם ביותר (המשוררת רחל) למאוחר ביותר (נתן אלתרמן).

1. **שאלה: כיצד נקבעו האישים המופיעים על גבי השטרות החדשים?**

תשובה: בבחירת הדמויות שעל גבי השטרות החדשים נועץ נגיד בנק ישראל בוועדה ציבורית, הוועדה לתכנון שטרי כסף, מעות ומטבעות זיכרון שבראשה עומד שופט ביהמ"ש העליון בדימוס, השופט יעקב טירקל. הדמויות שנבחרו לבסוף אושרו על ידי המועצה המנהלית של בנק ישראל ועל ידי הממשלה.

1. **שאלה: כיצד נבחר העיצוב של השטרות החדשים?**

תשובה:

* עיצובם של השטרות החדשים נבחר, לראשונה בתולדות בנק ישראל, באמצעות תחרות עיצוב פומבית, שהתנהלה בעילום שם, ובה השתתפו למעלה מ- 80 אמנים ומעצבים גרפיים מישראל.
* בבחירת העיצוב נעזר הנגיד בוועדת מיון מקצועית שכללה מעצבים גראפיים מהשורה הראשונה בישראל, ובוועדה הציבורית לתכנון שטרי כסף, מעות ומטבעות זיכרון שבראשה עומד שופט ביהמ"ש העליון בדימוס, השופט יעקב טירקל.
* העיצוב הנבחר אושר על ידי המועצה המנהלית של בנק ישראל ועל ידי הממשלה.
* השטרות החדשים עוצבו על ידי המעצבת אסנת אשל.

1. **שאלה: האם עלות הייצור של השטרות החדשים גבוהה יותר מזו של השטרות הקיימים?**

תשובה: כן. עלות הייצור של השטרות החדשים גבוהה מעט יותר וזאת בשל שילובם של סימני ביטחון מתקדמים ובשל השיפור במצע השטר. מנגד, שיפור מצע השטר צפוי להביא לחסכון בעלויות ההנפקה, כתוצאה מהארכת משך חיי השטרות החדשים במחזור.

1. **מהו מועד הנפקת שטר ה- 50 ₪ החדש למחזור?**

תשובה: 16 בספטמבר, 2014.

1. **שאלה: מתי ייכנסו למחזור יתר השטרות החדשים?**

תשובה: תהליך החלפת השטרות יארך מספר שנים ויעשה בהדרגה. במהלך השנים הקרובות יוחלפו כל עריכי השטרות הנוכחים (מסדרה ב' של השקל החדש) בשטרות חדשים (מסדרה ג' של השקל החדש). השטר הבא שיוחלף, יהיה השטר בעריך 200₪ וצבעו יהיה כחול.